《龙泉庵听泉》
清代·吴嵩梁

寺门亭午殊萧森，龙气所结云为阴。不知泉脉出何处，潭水一碧无古今。

人间苦旱仰神意，山根滴雪成甘霖。文鱼五色岂灵种，我来拊槛观浮沈。

竹鞭穿地松插天，鳞甲隐现疑可寻。溪风响答万籁合，不雨亦作苍龙吟。

此山石奇树尤古，惜少瀑布飞遥岑。寺楼倚山山卧水，遂以众影为幽深。

筝琵平日厌繁会，风泉一听生道心。诸天原是空明相，下界谁闻微妙音。

作者简介：（1766—1834）江西东乡人，字子山，号兰雪。嘉庆五年举人，由内阁中书官贵州黔西州知州。工诗，为王昶、翁方纲、法式善所推重。有《香苏山馆诗钞》。